google/wiki40b huggingface dataset:
Permiai

Permiai – finougrų gentis, gyvenusi Kamos aukštupyje, dabartinėje Rusijoje. Kalbėjo permių kalba. Jie buvo dabartinių tautų: udmurtų ir komių protėviai.
Sigitas Kauzonas

Biografija

1965 m. baigė Kauno politechnikos institutą, inžinierius mechanikas. 1995–2003 m. AB „Snaigė“ įrengimų gamybos skyriaus vadovas. 2003–2007 m. Alytaus miesto savivaldybės mero pavaduotojas.
Nuo 1990 m. Lietuvos demokratinės darbo partijos, nuo 2001 m. Lietuvos socialdemokratų partijos Alytaus skyriaus narys, skyriaus tarybos narys.
1995–1997 m., 1997–2000 m., 2000–2003 m. (LDDP sąraše) ir 2003–2007 m. (LSDP) Alytaus miesto savivaldybės tarybos narys.
Sutuoktinė Valentina Elena, vaikai Audrius, Gytis.
Panelė

Istorija

2015 m. „Panelės“ žurnalą paliko 20 metų jį kūrusi redakcija kartu su vyr. redaktore Jurga Baltrukonyte.
2017 m. DELFI žiniasklaidos grupė pardavė savo žurnalų leidybos verslo dalį bendrovei „GM žurnalų leidybos grupei“. Tarp jų ir žurnalą „Panelė“.
Frida Kahlo

Biografija

Menininkė gimė 1907 m. liepos 6 d., Meksike, Kojoakano miestelyje. Be Fridos, migranto vengro – vokiečio Guillermo Kahlo ir Amerikos indėnės – ispanės Matilde Calderon y Gonzales šeimoje buvo dar trys seserys, dvi vyriausiosios – iš pirmosios vyro santuokos. Trečioji gimė Frida. Tarp dukros ir motinos nebuvo ypatingo dvasinio ryšio, motina niekada pati nemaitino kūdikio – prieš besilaukdama Fridos, moteris buvo praradusi naujagimį sūnų, dėl to, išvarginta ir nusilpusi po nėštumų, atidavė dukrą maitinti indėnei žindyvei.
1925 m. rugsėjo 17 d. po autoavarijos Frida vos neliko paralyžiuota, visą gyvenimą ją persekiojo skausmas ir sveikatos sutrikimai (Frida negalėjo susilaukti vaikų), tačiau būtent liga paskatino jauną moterį rimtai atsidėti tapybai, kaip būdui pabėgti nuo nuobodulio ir skausmo. 
1928 m. Frida Kahlo įstojo į Meksikos komunistų partiją ir palaikė meksikiečių ginkluotą klasinę kovą. 
1929 m. rugpjūčio 29 d. Kojokane dvidešimt dvejų metų Frida ištekėjo už dvidešimčia metų vyresnio Diego Riveros, kuriam ši santuoka buvo antroji. Fridos motina nepalankiai žiūrėjo į dukters pasirinkimą, ir ne kartą jų porą vadino „dramblio ir karvelio“ sąjunga. Netrukus Frida pastojo, bet dėl dubens kaulo deformacijos negalėjo iki galo išnešioti kūdikio ir jo neteko.
Į 1953 m. balandžio tryliktosios savo parodą Frida atvyko greitosios automobiliu, o jos lova atkeliavo iš paskos važiavusiame sunkvežimyje. Į parodos salę Frida iškilmingai įnešta savo lovoje. Tų pačių metų rugpjūtį iki kelio buvo amputuota gangrenuoti pradėjusi dailininkės koja. Pavasarį prasidėjo plaučių uždegimas.
Pagijusi Frida toliau nesilaikė gydytojų nurodymų laikytis lovos režimo ir kartu su Diego dalyvavo gatvės demonstracijoje prieš JAV intervenciją Gvatemaloje. Tai buvo paskutinis viešas Fridos Kahlo pasirodymas – praėjus vienuolikai dienų po šios demonstracijos, keturiasdešimt septynerių metų menininkė liepos 13-osios naktį rasta mirusi savo namuose.
2019 m. Meksikos nacionalinė fonoteka pranešė apie garso įrašo atradimą, yra spėjama, kad balsas jame priklauso Fridai Kahlo. Tai būtų vienintelis žinomas jos balso įrašas. Prieš tai iš fotografės Giséle Freund prisiminimų buvo žinoma, kad Fridos Kahlo balsas buvo „melodiškas ir šiltas“.

Populiariojoje kultūroje

1982 metais Vokietijoje išleistas biografinis dokumentinis filmas.
2002 m. išleistas rež. Julie Taymor meninis filmas Frida su viena populiariausių Meksikos aktorių Salma Hayek. Jis buvo statytas pagal H. Herrera knygą „Frida: Fridos Kahlo biografija“.
Vytautas Kybartas

Biografija

1949–1968 m. Lietuvos radijo diktorius, laidų vedėjas ir režisierius. 1950 m. baigė LSSR dramos teatro vaidybos studiją, 1950–1960 m. šio teatro aktorius. 1968–1987 m. Lietuvos televizijos diktorius, laidų vedėjas.
Nuo 1955 m. rengė deklamavimo rečitalius (vadinamasis vieno aktoriaus teatras), deklamavo eiles, kurių autoriai Antanas Drilinga, Justinas Marcinkevičius, Eugenijus Matuzevičius, Eduardas Mieželaitis, Albinas Žukauskas, Robertas Bernsas, Heinrichas Heinė, Sergejus Jeseninas, Viljamas Šekspyras.
Gerhardas Malbergas

Biografija

Tėvas markgrafas Teodorikas fon Aere, kuris vedęs Agnes fon Malberg paveldėjo ne tik Malbergo pilį, bet paėmė ir jos pavardę. Gerhardas neplanavo prisijungti prie dvasininkijos. Jis buvo vedęs ir turėjo du sūnus, Tedoriką ir Otą. Tačiau po žmonos mirties jis išvyko į Šventąją žemę, kur jo giminaičiai buvo Tamplierių ordino riteriai. 1217 m. Ake jis įstojo į Vokiečių ordiną ir tapo Torono komtūru. Nuo 1240 m. ordino didysis maršalas.
Tačiau ordino didysis magistras Hermanas Salza nebuvo patenkintas jo ryšiais su tamplieriais, įtaka Jeruzalės karalystėje bei jo planais plėsti veiklą Šventojoje žemėje. Salza ir Šventosios Romos imperijos imperatorius Frydrichas II jau planavo Ordiną perkelti į Prūsiją. Salzai mirus didžiuoju magistru tapęs veiklos Artimuosiuose Rytuose šalininkas Konradas Tiuringietis ordinui vadovavo neilgai. Rinkiminė kapitula, kuriai vadovavo Ditrichas fon Griuningenas, didžiuoju magistru išrinko Gerhardą Malbergą.
Malbergą palaikė popiežius Inocentas IV, kuris 1243 m. Prūsiją pripažino popiežiaus lenu. Tai sukėlė imperatoriaus nepasitenkinimą. Nebuvo patenkinta ir Ordino, kovojusio ir Rytuose, ir Šiaurėje, riteriai. Bendromis jėgomis jie privertė Gerhardą fon Malbergą atsistatydinti. Jis grįžo pas tamplierius ir po metų mirė. Jo sūnūs su Ordinu net iki 1260 m. teisėsi dėl tėvo palikimo.
Septynios Seserys

Septynios Seserys (angl. Seven Sisters) – serija kreidinių uolų prie Lamanšo sąsiaurio. Jos yra Rytų Sasekse, tarp Seafordo ir Istborno pietų Anglijoje.
Septynių Seserų uolos kartais naudojamos filmams ir televizijos projektams filmuoti kaip dekoracija. Jos buvo rodytos filmo „Robinas Hudas – vagių karalius“ pradžioje ir filmo „Atpirkimas“ pabaigoje.
2009 m. vasarą uolos tapo oficialiu „Microsoft“ operacinės sistemos „Windows 7“ darbalaukio fonu kaip „Jungtinės karalystės“ tema.
Kaukaja

Istorija

Miesto pavadinimas kilo iš tupių kalbos ir reiškia „degantis miškas“ arba „degantis anakardis“. Kaukaja įkurta 1759 m. vietoje buvusių jėzuitų misijų.
Antanas Kazilevičius

Biografija

1914 m. baigė Maskvos komercijos instituto Komercijos kursus. 1918 m. gruodžio mėn. savanoriu stojo į Joniškėlio partizanų dalinį. Nuo 1919 m. spalio mėn. Joniškėlio bataliono karininkas. 1919 m. gruodžio mėn. batalioną performavus į Devintąjį pėstininkų pulką, 1919–1920 m. bataliono vadas, vėliau pulko ūkio dalies vedėjas, viršininkas, laikinasis pulko vadas. 1919–1920 m. gruodžio mėn. dalyvavo nepriklausomybės kovose su Raudonaja armija ir Lenkijos kariuomenės daliniais.
1928 m. baigė Aukštuosius karininkų kursus, 1933 m. baigė Aukštosios karo mokyklos Administravimo skyrių. 1929–1940 m. Karo ligoninės ūkio viršininkas. 1940 m. pulkininkas.
Nuo 1940 m. dirbo Raudonojo Kryžiaus ligoninėje Kaune direktoriaus pavaduotoju ūkio reikalams. 1946 m. liepos mėn. sovietinio saugumo suimtas, 1947 m. gegužės mėn. karo tribunolo išteisintas, netrukus iš kalėjimo paleistas.
John Coltrane

Džonas Koltreinas (John Coltrane, 1926 m. rugsėjo 23 d. – 1967 m. liepos 17 d.) – amerikiečių džiazo saksofonininkas ir kompozitorius.
Vienas svarbiausių džiazo atlikėjų, nors kūrė santykinai trumpai (1955–1967 m.), tačiau padarė didžiulę įtaką džiazo muzikai ir jos raidai. Dž. Koltreinas grojo tenoro ir soprano saksofonais, jo atliekami ir komponuojami kūriniai vyravo nuo Bebop iki Free Jazz stilių. Koltreinas padarė įtaką nesuskaičiuojamam kiekiui muzikantų ir tebėra vienas iš reikšmingiausių tenoro saksofonistų džiazo istorijoje.

Biografija

Džonas Koltreinas gimė Hamlete, Šiaurės Karolinoje 1926-ų metų rugsėjo 23 d. ir užaugo High Point’e – Šiaurės Karolinos regione Piedmont Triad. 1938 m. kas kelis mėnesius vienas po kito mirė Koltreino teta, seneliai ir tėvas, palikdami Džoną su motina ir artimu pusbroliu. 1943-ųjų birželį Koltreinas persikėlė į Filadelfiją, o 1945-siais įstojo į Laivyną, kur grojo Laivyno džiazo grupėje. 1946-siais sugrįžęs į paprastą civilinį gyvenimą, Koltreinas pradėjo džiazo teorijos studijas su gitaristu ir kompozitoriumi Dennis Sandole. Šitaip Džonas pradėjo savo karjerą, ėmęsis groti tenoro saksofonu Eddie Vinson Grupėje.

Pirmieji kūriniai

Koltreinas sukūrė savo pirmąją grupę, kvartetą, 1960-siais, specialiai pasirodymui Džiazo Galerijoje, Niujorke. Po labai ilgų apsvarstymų, grupės sudėtis susiformavo iš pianisto McCoy Tyner, Steve Davis ir būgnininko Elvin Jones. Tyner’is, iš Filadelfijos, buvo ilgametis Koltreino draugas ir jiedu sutarė, kad pianistas prisijungs prie Koltreino tada, kai bus pasirengęs nuolatiniam darbui su juo. Įrašyti tuo pačiu metu buvo ir vėliau išleisti albumai "Coltrane's Sound" ir "Coltrane Plays The Blues". Pirmasis Koltreino įrašas su naująja grupe buvo ir jo debiutas grojant soprano saksofonu. Tai buvo labai sėkmingas kūrinys – "My Favorite Things".
UEFA Europos lyga 2

UEFA Europos lyga 2, (UEL2) bus naujas kasmetinis futbolo klubų turnyras, kurį nuo 2021 m. organizuos UEFA. Tai bus trečiasis Europos klubų futbolo lygmuo po Čempionų lygos ir Europos lygos. „Europos lyga 2“ yra tik laikinas pavadinimas, kuris vėliau bus pakeistas oficialiu pavadinimu.
Turnyras prasidės nuo 2021 - 2022 m. sezono, jame dalyvaus žemesnio rango UEFA šalių dalyviai.

Istorija

Nuo 2015 m. UEFA ėmė svarstyti idėją apie trečiojo lygio Europos varžybas, kurios suteiktų galimybę klubams iš silpnesniųjų UEFA šalių patekti į aukštesnius etapus iš kurių jie greičiausiai iškristų dabartinėje Čempionų lygoje ir Europos lygoje.
2018 m. gruodžio 2 d. UEFA pranešė, kad naujas turnyras, laikinai vadinamas kaip UEFA Europa League 2 arba tiesiog UEL2, prasidės nuo 2021 metų, ir pritrauks daugiau klubų, daugiau asociacijų bei sukurs daugiau rungtynių.

Turnyro sistema

Kvalifikacija į Europos lygą 2 bus panaši į UEFA Čempionų lygos kvalifikaciją, ji bus padalinta į du „kelius“ - čempionų kelią ir Europos lygos kelią. Čempionų keliu komandos pralaimėjusios kvalifikacijos rungtynes ​​Čempionų lygyje iškris tiesiai į UEL2. Kvalifikacija Europos lygos keliu bus grindžiama standartiniu UEFA koeficiento kriterijumi, kuris yra bendras visuose UEFA turnyruose. Kvalifikaciniame etape viso dalyvaus 72 komandos. 
Antrame ir trečiame etape prisijungs komandos, iškritusios is Čempionų lygos bei Europos lygos.
Grupių etape bus aštuonios grupės po keturias komandas kiekvienoje grupėje, po kurių bus aštunfinalis, ketvirtfinalis, pusfinalis ir finalas. Naujo turnyro nugalėtojas turės teisę dalyvauti UEFA Europa lygoje kitame sezone.
Iš viso įvyks 141 rungtynių 15 savaičių bėgyje, varžybos vyks ketvirtadieniais.
Eskasu

Istorija

Vietovės pavadinimas vietine indėnų kalba reiškia „besiilsintis akmuo“. 1848 m. tapo kantono centru.
Davidas Geringas

Biografija

1968 m. baigė Maskvos konservatorijos M. Rostropovičiaus klasę. 1970–1975 m. Lietuvos filharmonijos solistas. 1975 m. emigravo į Vokietiją ir pradėjo pasaulinę karjerą. Gyvena Hamburge, dėsto Liubeko aukštojoje muzikos mokykloje; profesorius.
Koncertuoja solo, su žymiausiais pasaulio dirigentais ir simfoniniais orkestrais (Berlyno filharmonijos, Ciuricho, Čikagos, Detroito, Londono filharmonijos, Monrealio, Tokijo, Vienos). Dažnai koncertuoja su žmona pianiste T. Schatz-Geringas.
Lietuvoje nuo 1992 m. koncertuoja kasmet, parengia naują programą. Repertuaras labai platus – nuo baroko epochos sonatų violončelei iki avangardinių kūrinių. jam kūrinių sukūrė kompozitoriai H. Dutijo, G. Ligeti, Kšištofas Pendereckis. Pirmasis atliko kūrinius, kuriuos parašė E. Denisovas, S. Gubaidulina, Alfredas Šnitkė, Osvaldas Balakauskas, Vytautas Barkauskas, Bronius Kutavičius, Anatolijus Šenderovas, Mindaugas Urbaitis. Nuo 1999 m. Lietuvos muzikų draugijos garbės narys.
Svobiškis (Molėtai)

Istorija

Minimas Lietuvos Metrikoje 1567 m. 1605 m. inventoriuje nurodoma, jog dvaras priklauso Markui Giedraičiui; minimas Svobiškio laukas ir dvarui priklausantys Drąsėnų, Žagarėnų (dab. Žagarai), Žemaitėlių kaimai, Virintos upė ir Milupio laukas. 1663 m. Alantos metrikų knygoje minimas bajoras Mykolas Kopiecas iš Svobiškio. 1665 m. Kazimieras Šumlanskis su žmona išnuomoja Svobiškio dvarą Dovydui Masalskiui; inventoriuje minimi Juodiškių, Mackėnų, Šeikių, Vaikšniūnų kaimai. 1744 m. minima Svobiškio dvaro karčema.
Dabar išlikusi dvaravietė: joje daug senų medžių. Iš dvaro pastatų stovi tik apgriuvęs raudonų plytų tvartas.
USB-C

USB-C, oficialiai vadinamas "USB Type-C", yra 24 kontaktų USB jungčių sistema, kurią išskiria 2 kartus sukama simetriška jungtis.
"USB Type-C" specifikacija 1.0 buvo paskelbta "USB Implementers Forum" (USB-IF) ir buvo baigta 2014 m.rugpjūčio mėn. Jis buvo sukurtas maždaug tuo pačiu metu kaip USB 3.1 specifikacija.
Įrenginys, kuris įdiegia "USB-C", nebūtinai turi "USB 3.1", "USB Power Delivery" arba "Alternate Mode".
Darius Meškauskas

Biografija

Baigė Vilniaus Simono Daukanto vidurinę mokyklą. 1988 m. baigė Lietuvos konservatoriją. 1988–1990 m. Marijampolės dramos teatro, nuo 1990 m. Klaipėdos dramos teatro aktorius. 1993–1995 m. Lietuvos muzikos akademijos, nuo 2004 m. Klaipėdos universiteto dėstytojas.
Sukūrė vaidmenų miuzikluose, kino ir televizijos filmuose. Vaidyba temperamentinga, įtaigi, būdinga improvizacija, vidinė ekspresija, virtuoziškas persikūnijimas.
Metų verslininkas

Metų verslininkas – apdovanojimas, suteikiamas konkurso būdu, atrinkus iškiliausius valstybės, regiono, miesto verslininkus, vadybininkus.
Metų verslininko titulu siekiama pagerbti tam tikram regionui nusipelniusius asmenis, patraukti visuomenės, žiniasklaidos demėsį į verslo sektoriaus asmenybes, prisidedančias prie ekonomikos kilimo tam tikrame mieste, administraciniame vienete, valstybėje arba regione.

Lietuvoje

Lietuvoje konkursus skelbia bei organizuoja žiniasklaida. Pavyzdžiui, tokį konkursą rengia specializuoti leidiniai kaip Tarptautinis verslo žurnalas JŪRA MOPE SEA; savaitraštis „Druskonis“ konkurso „Druskininkų metų žmogus“ metu paskiria nominaciją „Metų verslininkas“.
IRC

Istorija

IRC protokolas buvo sukurtas 1988 m. Suomijoje, kai Oulu Universiteto studentas Jarkko „WiZ“ Oikarinen, bandė perkelti geriausių BBS sistemų galimybes į internetą. Taip buvo sukurtas pirmas IRC klientas ir serveris. Iki 1990 metų pradžios pasaulyje (daugiausiai – Skandinavijoje) buvo kelios dešimtys bandomųjų IRC serverių bei gana panašus skaičius vartotojų. Nuo 1991 metų IRC ėmė sparčiai plisti, atsirado EFnet tinklas. 1992 m. buvo įkurtas vienas iš populiariausių tinklų – Undernet, 1993 m. buvo sukurtas IRC protokolo pagrindus apibrėžiantis RFC nr.1459 (dauguma IRC serverių PĮ turi savo išplėtimus, todėl pilno formalaus apibrėžimo nėra ir šiandien). Šiuo metu IRC yra vienas iš labiausiai paplitusių pokalbių protokolų, pasaulyje yra šimtai IRC tinklų bei tūkstančiai serverių. Didelė dalis šių tinklų yra mėgėjiški, nekomerciniai.

Kita informacija

IRC dažnai painiojamas su mIRC, labiausiai dėl didelio mIRC populiarumo. Žinotina, kad IRC yra tikrasis serviso pavadinimas, o mIRC tėra tik IRC kliento pavadinimas, todėl IRC nevadintinas mIRC.
Skrovenji koplyčia

Skrovenji koplyčia (it. Cappella degli Scrovegni) arba Arenos koplyčia – koplyčia Padujoje, Italijoje. Pastatyta ir dekoruota Džoto apie 1303-1305 m. Jos dailės kūriniai laikomi vienais reikšmingiausių Vakarų dailės vystymosi istorijoje, bei vienais geriausių Džoto kūryboje.
Šiuo metu koplyčia yra tarp kandidatų įtraukti į UNESCO Pasaulio paveldo sąrašą.

Istorija

Mažai yra žinoma istorinių faktų apie koplyčios sukūrimą. Koplyčios statybas finansavo Padujos bankininkas ir pirklys Enrico Scrovegni. Koplyčia dar vadinama Arenos koplyčia, nes Enrico Scrovegni ją pastatė vietovėje, kurioje buvo senovės romėnų amfiteatras, vadinamas Arena. Prieš pat pastatymą bankininkas įsigijo šį sklypą ir nusprendė pašvęsti jį Padujos visuomenei. Manoma, kad tuo Enrico Scrovegni siekė politinės įtakos ir galios Padujoje. Kita vertus, bankininko (skolintojo) verslas viduramžiais buvo laikomas nuodėmingu ir Enrico Scrovegni tokiomis dovanomis kaip ir visuomenės akyse bandė nusiplauti nedorovingo verslo nuodėmę (jo tėvas Reginaldo Dantės „Dieviškojoje komedijoje“ vaizduojamas esąs Pragare). Koplyčia buvo suplanuota prie, taip pat naujai pastatytų, Scrovegni šeimos rūmų.
Koplyčia buvo dedikuota Švč. Marijai Gailestingajai. Jai įrengti Enrico Scrovegni pakvietė pačius žymiausius Italijos meistrus: skulptorių Giovanni Pisano ir dailininką Džotą. Giovanni Pisano sukūrė tris skulptūras koplyčios altoriui, o Džotas ir jo dirbtuvės buvo atsakingi už koplyčios vidaus dekoravimą. Dabar spėjama, kad Džotas taip pat ir suprojektavo koplyčią. Pati koplyčia yra paprasto išplanavimo ketvirtainiškas pastatas su skliautinėmis lubomis. Darbų pradžia datuojama 1303 m. Koplyčios schema buvo pakeista dar jos statybų metu. Manoma, kad viename Džoto freskų fragmente pavaizduotas pradinis koplyčios projektas, kurį scenoje Enrico Scrovegni dovanoja Mergelei Marijai. Žinoma, kad 1305 m. šalia esančio vienuolyno vienuoliai-augustiniečiai kreipėsi su protestu į miesto valdžią, tikėtina, bijodami galimo konkuravimo dėl tikinčiųjų. Enrico Scrovegni pagal projektą turėjo statyti privačią koplyčią, o pavertė ją vieša. Manoma, kad koplyčia atidaryta 1306 m. Tais metais Venecijos miesto taryba paskolino Enrico Scrovegni keletą relikvijų iš Šv. Morkaus bazilikos į Padują. Manoma, kad tai atlikta Skrovenji koplyčios atidarymo proga.
Labai nedaug yra išlikę faktų apie koplyčios istoriją. Ji priklausė įvairiems privatiems asmenims iki 1881 m., kada Padujos miestas įsigijo ją iš savininkų. Koplyčia tuo metu jau buvo pradėjusi griūti dėl to, kad buvo pažeista nugriaunant šalia buvusius Scrovegni rūmus. Nuo to laiko freskos buvo restauruotos, koplyčia atnaujinta ir užkonservuota.

Koplyčios freskos

Visa koplyčia dekoruota Džoto ir jo dirbtuvių freskomis Mergelės Marijos ir Jėzaus Kristaus gyvenimo temomis. Altorinėje sienoje vaizduojamas Paskutiniojo teismo epizodas. Koplyčios lubose vaizduojamas žvaigždėtas mėlynas dangus. Žemiau pagrindinių freskų scenų vaizduojamos Dorybių ir Nuodėmių alegorijos, kaip išvardinta Biblijoje. Pačios garsiausios freskos: „Judo pabučiavimas“ ir „Kristaus apraudojimas“.
Mumija

Istorija

Į vyturus buvo susukamas ir palaidojamas kūnas egiptiečių, inkų, majų, kinų ir kitose civilizacijose (mumifikuojamas amžinajam gyvenimui). Iš mumijų išsiurbdavo vandenį, išimdavo organus, kad kūnas negestų. Tikėta, kad po mirties dvasia gali užsimanyti grįžti į kūną, todėl prie mumijos buvo dedama įvairių buitinių įrankių, daiktų, padargų.

Istorinis mumufikavimo Egipte kontekstas

Sausas Egipto klimatas jau nuo senovės sudarė sąlygas mumifikacijai. Iki dinastijų laikų nemažai mirusiųjų kūnų natūraliai mumifikavosi. Ilagainiui egiptiečiai ėmė rasti šiuos kūnus, todėl dėl estetinių sumetimų ėmė mirusiųjų kūnus vynioti į lininius audeklus, o dar vėliau ėmė iš mumifikuojamųjų kūnų šalinti vidaus organus. Tai buvo daroma norint užtikrinti, kad mumija neimtų irti iš vidaus. Seniausia rasta mumija be vidaus organų, buvo karalienės Heteferės (IV dinastija) laikais palaidota mumija. Senovės Egipte mirtis buvo suprantama kaip perkeltine prasme graži. Egipte mumifikuojami kūnai buvo iki pat krikščionybės.

Meninis mumufikavimo Egipte kontekstas

Ilgainiui, tobulėjant mumifikavimui, ant audeklų ir karstų, į kuriuos buvo įrišamos ir dedamos mumijos būdavo užpaišomi veidai. Tai laikoma meno objektu. Ant senųjų mumijų nupaišyti portretai atspindi dinastijų eros meną, o vėlesnių – graikiškąjį, Nubijos meną, vėliausių – romėniškos ir krikščioniškos civilizacijų meną.

Senovės Egipto laidojimo ritualai

Galiausiai paruošta mumija būdavo įdedama į karstą pagal tai, kokio socialinio statuso žmogus būdavo laidojamas. Jei tai būdavo žemos socialinės klasės žmogus, tai jis dažniausiai būdavo mumifikuojamas ir paguldomas į paprastą dėžę. Jei tai būdavo aukštesnio statuso žmogus – jis būdavo padedamas į dekoruotą dėžę. Aukščiausio statuso žmonės, pavyzdžiui, faraonai, būdavo laidojami itin prabangiuose karstuose.
Laidojant mumifikuotą žmogų, pats svarbiausias laiduotuvių momentas senovės Egipte buvo, kai šventikas atidarydavo mumijos burną. Egiptiečiai tikėjo, kad tai labai svarbus ritualas, nes taip žmogus savo sekančiame gyvenime galės gerai kvėpuoti ir kalbėti.
Transparency International

TILS finansavimas

TILS gauna paramą iš įvairių šaltinių, įskaitant vyriausybes, fondus, privatų sektorių ir nepriklausomus asmenis. Didžiausi TI LIetuvos skyriaus rėmėjai 2006 m. buvo: Atviros Lietuvos fondas, ES/TI sekretoriatas, AB Mažeikių nafta, UAB Fermentas, MG Baltic, UAB Baltic Orthoservice, ES/Viešosios politikos centras „Providus“ (Latvija), Jungtinių Tautų vystymo programa, JAV ambasada, Baltijos-Amerikos partnerystės programa.

Kai kurie TILS tyrimų rezultatai ir išvados

2007 m. atliktų tyrimų išvadose buvo pateikta lietuvos verslininkų nuomonė apie Lietuvos institucijų korumpuotumą: beveik 94 % apklaustųjų mano, kad korumpuota ir labai korumpuota yra valdžia, per 79 % - žiniasklaida, beveik 63 % - verslas, per 36 % - NVO ir beveik 24 % - religinės organizacijos.  
Respondentai, kurie turėjo reikalų su tyrėjų išvardintomis 16 nacionalinės reikšmės žiniasklaidos priemonių per pastaruosius 2 metus, buvo paprašyti įvertinti jų skaidrumą. Kaip neskaidriausios žiniasklaidos priemonės buvo įvardinti nacionaliniai dienrašciai „Respublika“, „Vakaro žinios“ ir „Lietuvos rytas“, o skaidriausios – „Verslo žinios“, „Valstiečių laikraštis“ ir „LTV“.
2007 m. gruodį televizijos pokalbių laidoje su Leonidu Donskiu tuometinis TILS vadovas Rytis Juozapavičius apibendrino jo 3-jų metų veiklos organizacijoje patirtį. Anot jo, tyrimai parodė, jog 70 nuošimčių Lietuvos verslininkų tiki, kad kyšininkavimas yra efektyvu; nuo 2004 m. praktiškai visiškai apleistas korupcijos kontrolės darbo baras, vyksta tiktai „popierinė“ korupcijos kontrolė; ryškesnė sėkmės kovoje su korupcija istorija būtų tik Valstybinės mokesčių inspekcijos, kurios kyšininkavimo indeksai lyginant 2002 metus, kai 19 iš 100 prisipažino, kad yra davę kyšių, su 2005 metais – tik 3 iš 100 – kyšininkavimo indeksas gerokai sumažėjo.
FK Tambov

Istorija

Klubas įkurtas 2013 m. Nuo 2016 m. dalyvauja Nacionalinėje futbolo lygoje (Antra pakopa).
Namų rungtynes žaidžia „Spartak“ stadione, kuris talpina 5 000 žiūrovų. Gali žaisti ir „Lokomotiv“ stadione, kuris talpina 3000 žiūrovų.
2019/20 m. sezone debiutavo elito divizione.